1. Pajjiżna jibqa', wara dawn is-snin, wieħed avvanzat u mimli opportunitajiet. Jibqa' wieħed li jippermetti lil kull membru tas-soċjetà, ġej minn liema klassi soċjali li hu jidentifika ruħu magħha, li jimxi 'l quddiem. Għal dan il-fruntieri, illum il-ġurnata, kibru sew. Ma hemmx dubju li l-bibien huma ferm iktar miftuħa minn tletin sena ilu. Irnexxielna nibnu Stat demokratiku li ra l-ġustizzja soċjali bħala l-kejl u l-lenti li minnha għandu jaħdem favur kull persuna. Ix-xenarju soċjali nbidel, ma hemmx dubju. Sirna wkoll iktar materjalisti milli konna, biss imxejna 'l quddiem. 2. Il-progress twettaq għal numru ta' raġunijiet. Primarjament kellna, u għad għandna, diversi politiċi li ġew iffurmati tajjeb, li qraw u jkomplu jaġġornaw ruħhom, li għandhom viżjoni għas-soċjetà li jridu jwettquha. Dawn huma l-bnedmin li ħadu ħsieb li jibnu mhux bis-sulluzzu, iżda kontinwament, biċċa biċċa, fi triq (road map) li kellhom f'rashom u kienu kapaċi jirfinaw u jmexxu mingħajr ma tilfu l-ideal tagħhom. It-tieni, li ħadna ħsieb inqabblu lilna nfusna ma' soċjetajiet oħra. Rajna u għadna naraw dak li sar fil-passat u li qed isir fil-preżent minn diversi stati u politiċi oħra. 3. Meta nitqabblu u nħarsu li naddottaw dak li wettqu oħrajn, ma rridux nitilqu mill-ħsieb li kull ma jsir huwa neċessarjament tajjeb. F'dawn is-snin, fid-diversi passi politiċi li ħadna, l-iktar li rnexxew ma kienux dawk li addottajna sempliċement għax oħrajn għamluhom u f'pajjiżna kien hemm xi ħadd li kellu l-fissazzjoni li jimita, imma dawk li addottajna skont ix-xenarju Malti, maqtugħ proprju għalina. Sfortunatament, in-nuqqas ta' għaqal politiku, ta' formazzjoni, ta' attenzjoni jwasslu, per eżempju, lejn min jindika malajr malajr li jrid ikun fotokopja ta' stampa li rnexxiet. Il-każ tal-Kap tal-Oppożizzjoni, li għamel sena sħiħa jgħidilna kemm huwa jammira u jrid isegwi l-passi tal-kap tal-Partit Soċjalista Spanjol Josè Luis Rodriguez Zapatero, huwa eżempju ta' dan. 4. Il-Partit Nazzjonalista, minflok, għamel sewwa li ra fl-Unjoni Ewropea mudell li għandu ħafna tajjeb li huwa jista' jimplimenta u jwettaq. Għamel dan wara li kkunsidra sewwa u fid-dettall x'jista' dan jimporta għalina bħala poplu. Fuq quddiem, żgur kien hemm iċ-ċertezza li qegħdin niftħu bibien ta' opportunità li qatt qabel ma kellna. Illum irridu nirrikonoxxu li dak li sar kien pass determinanti li minnu għadna nieħdu benefiċċji varji. Il-liġijiet tal-pajjiż ħadu qabża kbira 'l quddiem f'daqqa, sar proċess ta' aġġornament bejn is-sena 2000 u 2004 li ċaqlaq id-drittijiet tal-Maltin u l-Għawdxin ferm iktar 'il quddiem. Diversi ċittadini siefru mal-Ewropa tas-sebgħa u għoxrin jaħdmu fejn iridu, iduru bil-libertà, isiefru mingħajr ostakli tal-passat u saru ċittadini Ewropej u f'dan privileġġjati. Diversi sabu xogħol f'istituzzjonijiet Ewropej. Ħafna ħadu esperjenzi differenti, kabbru l-orizzonti tagħhom u għarfu li l-Istat jista' jitħaddem bi strumenti iktar trasparenti u effiċjenti fl-istess ħin. 5. Id-demokrazija kibret, il-ġustizzja soċjali ssudat ruħha u fuq kollox, din l-art ma baqgħetx waħda li hija magħluqa, ristretta, iżda miftuħa. Mill-Unjoni Ewropea ħadna ħafna ġid, però ħadna ħsieb ukoll li ngħarfu li aħna stess kapaċi nsiru parteċipanti ta' bidla oħra. Fortunatament għalina lkoll, il-poplu jrid ikompli jtejjeb lilu nnifsu. Kull familja, kull persuna tħares li timxi 'l quddiem. Tħares li tara soċjetà iktar ġusta, bilanċjata mhux esaġerata jew estremista, li hija kapaċi taqbeż għal min huwa minn taħt. Waħda li trid li s-sewwa jirbaħ, li tiġi mmexxija minn persuni li tista' tafda fil-kelma, fl-onestà u fl-irġulija tagħhom. Proprju għalhekk li, bl-Unjoni Ewropea, għandna l-opportunità li niftħu iktar il-bibien. Niftħuhom billi nibdlu u nġibu fis-seħħ regolamenti u direttivi li bihom l-Ewropa tikber aktar. Għalina l-Unjoni Ewropea m'għandhiex tiġi kkunsidrata bħala d-dittatriċi ta' miżuri mhux popolari, iżda x'kapaċi aħna nwettqu minnha. 6. Kull partit politiku jressaq quddiem il-poplu numru ta' persuni li jirrappreżentawh. Politiċi li, għalkemm mhux kollha, fil-maġġoranza jridu jieħdu l-poter f'idejhom. Kif inhuma ffurmati, kif inhuma ppreparati huwa essenzjali sabiex nassiguraw li l-progress li sar ikompli jsir jew b'miżuri ġodda jew b'limaturi neċessarji. Il-pajjiż, il-poplu jqis il-ħin kollu din l-abbiltà. Iqis min huwa kapaċi li jħallilu l-bibien miftuħa biex jikber u min, minħabba l-inabilità tiegħu, jagħlaqhomlu. Tul dawn is-snin, il-Partit Nazzjonalista għandu l-mertu indiskuss li żamm il-pajjiż jipprogressa. Żammu wieħed kapaċi jifhem sewwa dak li jrid, u li f'dan, żamm lilu nnifsu jitqabbel ma' min jgħollih 'il fuq u mhux ma' min iniżżlu 'l isfel.
Ma' min nitqabblu?